Pročko, Jozef, poslanec NR SR (2021-02-05):
Počkám. Ja som dnes nechcel vystúpiť, pretože som si povedal, že moje rozhodnutie si poviem svojim voličom sám, zodpoviem si to, ale keď si, ale keď som počul ruského verbálneho nihilistického komunistu a keď som si vypočul rúškového pod nosom nosiča, tak som si povedal, že naozaj idem vystúpiť aj ja, pretože aj jeden, aj druhý zavádzali, ale tak, ako klame Blaha, teda, pardon, poslanec, ktorého meno sa nevyslovuje. Povedal, že sme boli dopredu dohodnutí. Ja musím povedať za seba, že, budem hovoriť za seba, ja som nebol s nikým dohodnutý a riadim sa vždy svojím vedomím a svedomím. Poslanec, ktorého meno sa nevyslovuje, povedal, že máme dopredu určeného špeciálneho prokurátora. V tejto miestnosti, raz, dva, tri, štyri, päť, šesť, sedem, osem, je tu osem ľudí, o ktorých viem, že nemali Daniela Lipšica ako svojho jediného šéfa špeciálnej prokuratúry, ale že mali aj viacerých, poniektorí mali len jedného. Len jedného. To, čo predviedol poslanec, ktorého meno sa nevyslovuje, aj pán Schlosár na vypočúvaní, bola čistá katastrofa. Ja som tam bol. Poslanec, ktorého meno sa nevyslovuje, predviedol takú exhibíciu, tak sa tam predvádzal a zase to jeho andersenovské vzdychanie, ručičky, to bola čistá katastrofa. Oni sami sebe predviedli medvediu službu. Tento frazeologizmus určite poznáte a oni sami urobili sebe zle. Namiesto toho, aby urobili to, čo urobil Peťo, tichučko čaká, ako sa to vyvinie, tak oni začali a poďme do toho Lipšica a poďme do toho Lipšica. Poslanec Žiak, ktorý pred chvíľou povedal, že sa rozhodol na základe toho, čo ste vy predvádzali, je toho naozaj dôkazom. Vy namiesto toho, viete, poradím vám, keď chcete niekoho, aby nebol niekde, tak ho chváľte, rozprávajte, že aký je skvelý, aký je výborný, aký je fantastický, že ho budete voliť. Ale vy nie. Musím povedať, že poslanec, ktorého meno sa nevyslovuje, mal niektoré veci, ktoré boli relevantné. Ale keď to povie on, tak normálna časť národa si povie, čo tento zase rozpráva. A všetky veci, ktoré on porozprával, si obrátil proti sebe a aj ľudia, aj ja včera na klube som bol, aj ľudia si povedali, predsa len sa boja toho Lipšica tí smeráci. Tak ste ich presvedčili, pán poslanec, ktorého meno sa nevyslovuje. To bola čistá katastrofa, čo tu aj dnes predviedol. Čistá katastrofa! Pozrite, už tu nie je. Odišiel so svojím pánom dozadu, naštekali a išli preč. Ja len chcem povedať, ja neviem, aby ste sa zase neurazil, lebo včera sa Suja urazil, ja som nevedel, či ste pravá ĽSNS alebo svätá ĽSNS, alebo čo ste, tak sa tu Suja tak urazil, začal mi nadávať, tak, prosím vás, definujte sa, či ste Kotlebovi praví chlapci, alebo kulturisti, alebo čo ste. Tak si len povedzte a ja vás budem tak volať. Prepáčte, zhlboka sa vám ospravedlňujem. Naozaj. Či ste schlosárovci, alebo či ste urbanovci, mne to je jedno. Ale presne, presne aj chlapci tuná predviedli to, čo ste nemali. Keď ho nechcete, tak doňho nebite! Ale ste tomu veľmi pomohli. Veľmi ste tomu pomohli. Naša koalícia, ja som hlboko presvedčený, že sa dohodla včera, dohodli sa predstavitelia, lebo to tak je v tomto verejnom živote, v tejto politike, že si dohodli pravidlá. Ale tie pravidlá a určite viem, že ani v SaS, ani v SME RODINA, ani ZA ĽUDÍ, ani u nás neboli všetci, ktorí chceli voliť toho Daniela Lipšica, ale vy ste im to tak krásne, veď vy ste ho zvolili. Ak ho zvolíme, tak vy ste ho zvolili a obúchajte si tie svoje ctené hlavy o stenu, čo sme to my spravili! Poprosím pani, ktorá pomáhala 20 rokov, aby ma nevyrušovala. Ďakujem. (Prerušenie vystúpenia predsedajúcim.)